སྐལ་བཟང་གིས་ང་ཚོར་བཤད་རྒྱུར།རོང་བང་ཐང་དབུལ་བོ་ཡིན་དོན་གཙོ་བོ་དེ་ཆུ་དཀོན་པ་རེད།ཆུ་ཡོད་ཚེ་ང་ཚོའི་ཡུལ་འདི་ནི་གླུ་གཞས་ཁྲོད་ཀྱི་ཤམ་བྷ་ལཡིན།ཁོས་རོང་བང་ཐང་གི་གནས་གཤིས་ཁྱད་ཆོས་དང་དྲོད་ཚད།ཆར་ཆུ་འབབ་ཚད་དང་ཉི་འོད་འཕྲོ་ཚད།ས་རྒྱུ་སོགས་ནས་མགོ་བརྩམས་ཏེ་རོགས་པ་ཚོར་སློབ་ཁྲིད་བྱས་པར།ང་ཚོས་མགོ་འཐོམས་བཞིན་ཉན།ཡིན་ནའང་མཇུག་མཐར་ཚང་མས་ཁ་ཞེ་གཉིས་མོས་སྒོས་ཁོ་ཁས་ལེན་བྱས་ལ།ཁོར་རོང་བང་ཐང་ཕྱུག་འགྱུར་གྱི་ཐབས་ཤེས་ཅི་ཞིག་ཡོད་པར་དྲིས།ཁོས་ང་ཚོའི་ཡུལ་དེའི་ས་རྒྱུ་བཤད་དུས་ཁྱད་མཚར་དང་བཅས་ང་རང་ལུག་རྫི་ཡིན་དུས་ལུག་ཁྱུ་དེད་ནས་ཁྱིམ་ལ་ལོག་ཐེངས་རེར་འདམ་བག་ལས་གྲུབ་པའི་མི་ཞིག་དང་མཚུངས་ཟེར།དེ་ནས་ཁོས་མུ་མཐུད་དུ་བཤད་རྒྱུར།རོང་བང་ཐང་གི་ས་རྒྱུ་ནི་ས་སྨུག་པོའི་རིགས་སུ་གཏོགས་ལ།ས་རྒྱུ་མཐུག་ཅིང་ནང་དུ་ཐཱན་སྐྱུར་ཚྭ་དྲག་པོ་དང་དིམ་བསགས་རྡོ་ཐལ་འདུས་པས།གལ་ཏེ་ཆུ་ཁུངས་མོད་པོ་ཡོད་པ་དང་ཞིང་ཆུ་གཏོང་རྒྱུར་ཁག་ཐེག་བྱེད་ཐུབ་ཚེ།ང་ཚོ་ཡུལ་འདིས་ལོ་གཅིག་ལ་ལོ་ཏོག་ཐེངས་གཉིས་བསྡུས་ཀྱང་ཡོང་འབབ་བཟང་བའི་འགན་ལེན་བྱེད་ཐུབ།ཞིབ་ཏུ་བཤད་ན་དགུན་གྲོ་བསྡུས་རྗེས་མ་རྨོས་ལོ་ཏོག་བསྡུས་ཆོག་ལ།ཐོན་ཚད་རྒྱ་མ་བརྒྱད་བརྒྱ་ཡས་མས་ཡིན།དེ་ནི་གྲུབ་འབྲས་ག་འདྲ་ཞིག་རེད་དམ།ཚང་མ་ཕྱི་རུ་ཞོར་ལས་ལ་སོང་བའི་ཡོང་འབབ་ལས་ལྡབ་བཅུས་བཟང་།རོང་ཐར་ཀྱིས་བཤད་ཀྱིན་བཤད་ཀྱིན་ལྷག་ཏུ་བཤད་འདོད་སྐྱེས་བྱུང་།